ऐसा केह ऐ जेहड़ा इनें रपोटें च शामल सुझावें गी लागू करने च रोक ला करदा ऐ? इनें रपोटें दा कश्मीर समस्या कन्नै कोई लैना देना नेईं ऐ। ते इनें गी लागू कीत्ते जाने कन्नै मजूदा तौर उप्पर गहराए दे राजनीतिक संकट थमां उब्भरने च खरी-मती मदाद हासल होई सकदी ऐ। साफ तौर उप्पर एह दिक्खने गी थ्होआ करदा ऐ जे विसैन्यीकरन सने सख्त कनूनें गी टहाए जाने जां फ्ही जोआबदेही ते पारदर्शिता दे सरबंधै दे कन्नै-कन्नै हिंसा कन्नै प्रभावतें दे हित च दित्ते जाने आहले कुसा बी सुझाव गी केंद्र ते रिआसती सरकार लागू करने च कोई दिलचस्पी नेईं दस्सदिआं हैन। कश्मीर दे लोकें दा सशक्तिकरन, उंदे आर्थिक पुर्ननिर्माण सने सम्मानजनक ते खुशहाल जिंदगी दा सुपना छड़ा वांदे ते दावें कन्नै गै पूरा नेईं होई सकदा कीजे हर वादा कीत्ते जाने दे परैंत त्रोड़ी दित्ता जंदा ऐ। कश्मीरिएं गी शक कन्नै दिक्खने ते उंदे उप्पर कठोरता लागू करने आहली वचारधारा गी बदले जाने दी लोड़ ऐ। आम लोकें कन्नै कीत्ते गेदे वादें गी उंदिएं मेदें मताबक गै पूरा कीत्ता जाना लोड़चदा ऐ। मोजूदा दौर च इक अर्थपूर्न वार्ता गै लम्मे समें थमां चलदी आवा करदी इस समस्या दा इकमात्तर हल ऐ। नमीं दिल्ली दे लोकें गी अपनी कठोरता दा त्याग करदे होई उस रस्ते गी अपनाना पौग जेहड़ा जम्मू-कश्मीर दी खुशहाली ते रमानदारी बक्खी जंदा होऐ ते एहदे कन्नै गै नौहाड़े च शक ते नफरत लेई कोई थाहर नेईं होऐ।